Source: http://www.druckeria.ro/tag/vuk-milosevic/
Timestamp: 2019-11-13 11:41:00+00:00

Document:
vuk milosevic Archives - Druckeria
GALERIE FOTO | Prima victorie din retur pentru alb-violeți: SCM Politehnica – HC Vaslui 30-25
Vuk Milosevic a fost principalul marcator al Politehnicii în victoria cu HC Vaslui (Foto: Emanuel Titus Iliesi / MEDIAFAX FOTO)
SCM Politehnica a câștigat detașat jocul disputat ieri, la sala „Constantin Jude”, cu HC Vaslui, în cadrul rundei a XVI-a a Ligii Naționale, ultima programată în acest an calendaristic. Formația pregătită de Pero Milosevic și-a trecut astfel în cont trei puncte importante în lupta pentru play-off și se regăsește acum pe poziția a opta, ultima care garantează accesul în faza finală a campionatului.
Meciul cu HC Vaslui nu a fost însă întru totul floare la ureche pentru alb-violeți, așa cum poate părea văzând rezultatul final. Timișorenii au avut mult de pătimit în fața moldovenilor în prima repriză. Oaspeții au avut un start mai bun de partidă și au condus pe tot parcursul primului mitan, chiar și la trei goluri diferență. La pauză, ecartul vizitatorilor se micșorase la o singură lungime (13-14), pentru ca repriza secundă să le aparțină în totalitate timișorenilor. SCM Politehnica s-a distanțat la mijlocul celui de-al doilea mitan, într-o perioadă în care a marcat cinci goluri consecutive, ajungând de la 19-18 până la 23-18. S-a dovedit a fi momentul-cheie al jocului, vasluienii nereușind să se mai apropie periculos pe tabelă.
SCM Politehnica: V. Milosevic 6, Marjanovic 5, Lasica 4, Lazarov 4, L. Ștefan 3, Furak 3, Simovic 3, Fenici 2;
HC Vaslui: G. Bujor 9, Hrimiuc 5, Dediu 5, Busecan 2, M. Bujor 2, C. Hagiu 1, Cumpănici 1.
SCM Politehnica va încheia anul 2016 cu un nou derby bănățean în compania celor de la HC Adrian Petrea Reșița, de această dată în turul inaugural din Cupa României. Partida e programată sâmbătă, de la ora 12:00, la sala „Constantin Jude”.
Vă prezentăm o amplă galerie foto de la jocul de aseară, realizată de Emanuel Titus Iliesi (Mediafax Foto):
Filed Under: Handbal, Stire de ultima ora Tagged With: constantin jude, hc vaslui, liga nationala, pero milosevic, scm politehnica, vuk milosevic
Derby-ul medaliatelor din sezonul trecut! SCM Politehnica, încrezătoare înaintea duelului cu CSM București
„Nu avem nimic de pierdut”, spune Vuk Milosevic, înaintea meciului de mâine, de pe terenul vicecampioanei CSM București (Foto © Emanuel Titus Iliesi)
Etapa a IX-a a Ligii Naționale de handbal masculin programează derby-ul medaliatelor cu argint, respectiv cu bronz din precedenta ediție. Mâine, de la ora 11:00, se vor duela CSM București și SCM Politehnica, echipele ce au reprezentat România în actuala ediție a Cupei EHF. O competiție în care doar bănățenii continuă, deoarece echipa din capitală a fost eliminată, în mod surprinzător, de croații de la Zamet Rijeka.
Timișorenii mizează pe moralul mai bun înaintea jocului de mâine, din capitală, cu CSM București. „Poli” a legat două victorii în campionat și, în plus, a obținut o spectaculoasă calificare în turul 3 al Cupei EHF, după dublul succes cu norvegienii de la Arendal. În schimb, bucureștenii sunt și în afara cupelor europene, dar și pe locul 10 în Liga Națională, după ce au obținut doar trei victorii în primele opt etape.
„Într-adevăr, au avut un început de campionat mai dificil, dar sunt convins că sâmbătă vor scoate toate armele pentru a obține o victorie, mai ales împotriva noastră. Să nu uităm, anul trecut am pierdut în fața lor la un gol pe teren propriu și am făcut egal la ei, după ce am condus cu 9 goluri diferență. Cred că va fi un joc echilibrat, deschis oricărui rezultat. Noi mergem încrezători și ne dorim victoria, deși va fi un joc foarte greu. În condițiile în care au avut insuccese, mai ales la nivel internațional, probabil că acum vor dori să recupereze la capitolul imagine și, prin prisma rezultatelor din campionat, să își salveze sezonul. Au făcut achiziții importante în vară, dar din punct de vedere valoric, cele două echipe sunt foarte echilibrate”, a afirmat antrenorul secund al Politehnicii, Atilla Horvath.
Asistentul lui Pero Milosevic socotește că o victorie în meciul de mâine dimineață, din București, ar reprezenta o imensă gură de oxigen în vederea unei alte deplasări infernale ce urmează pentru alb-violeți, la HC Odorhei.
„Ar fi ceva fantastic. Ar însemna, în primul rând, o victorie de moral pentru noi, după calificarea în turul 3 al Cupei EHF, dar și după meciul bun cu Turda, de acasă, în care am demonstrat că echipa are valoare. Sperăm ca sincopele de la începutul campionatului să fi dispărut și ar fi extraordinar să mergem cu alte trei puncte în cont în deplasarea de la Odorhei, care urmează după jocul de la CSM”, a mai spus Horvath.
În viziunea jucătorului polist Vuk Milosevic, CSM București pornește ca favorită în meciul de mâine, ceea ce poate reprezenta un avantaj pentru el și colegii săi. „Nu avem nimic de pierdut și mergem cu încredere. Dacă ne comparăm cu jucătorii lor, ei sunt de două ori mai buni și mai numeroși. Au o bancă foarte lungă, chiar și cu trei jucători pe fiecare post. Pentru ei, e obligatoriu să câștige acest meci, dar și noi suntem foarte motivați în această perioadă, grație victoriilor recente din campionat și a calificării în turul 3 al Cupei EHF”, a declarat Vuk Milosevic.
Fiul „principalului” Pero Milosevic consideră că echipa a început să se lege din ce în ce mai bine față de startul de sezon, care a fost mai degrabă șovăielnic în campionat pentru SCM Politehnica.
„O victorie ar însemna mult pentru noi, ținând seama de modul în care am început acest campionat. Chiar ar fi senzațional să câștigăm la București, mai ales că nu multă lume se așteaptă la asta. De la începutul campionatului, ne-am îmbunătățit mult jocul, mai ales în apărare. Acum suntem mai motivați, echipa stă mult mai bine”, a mai spus Milosevic jr.
Meciul CSM București – SCM Politehnica va avea loc mâine, de la ora 11:00, în transmisiune directă pe TVR 2.
„Inclusiv cei de la Ribnica s-au bucurat”
SCM Politehnica și-a aflat în această săptămână adversarul din turul 3 al Cupei EHF, cel care o poate duce pe gruparea alb-violetă în grupele competiției.Timișorenii au scăpat de adversari de calibru, din Spania, Germania sau Franța, urmând a înfrunta medaliata cu bronz din Slovenia, RD Riko Ribnica. Totuși, poliștii nu exultă în urma acestei trageri la sorți.
„Ribnica e o echipă foarte bună. Le-am vizionat meciurile de campionat din acest sezon, au o echipă tânără, cu câțiva jucători de experiență, dar să știți că sunt cel puțin la nivelul echipei din Norvegia (n.r. – Arendal). Va fi o dublă foarte grea și echilibrată, din punctul meu de vedere”, a declarat antrenorul secund, Atilla Horvath.
„Înaintea tragerii la sorți, m-au sunat mulți cunoscuți din Spania și Germania. Cu toții ne-ar fi dorit pe noi ca adversari. Inclusiv cei de la Ribnica s-au bucurat, au considerat că e o tragere favorabilă. Dacă am fi căzut cu echipe din Germania, cred că nici nu ne puteam gândi că am putea reuși ceva la ei. Așa, cu Ribnica, măcar ne putem face jocul și nu se știe niciodată… Pentru noi e mai bine că ne simt mai slabi, e mai bine că toți gândesc așa”, a spus și Vuk Milosevic, referindu-se și la superioritate cu care poliștii au fost priviți de oficialii lui Arendal, înaintea „dublei” din turul 2.
Filed Under: Handbal, Stire de ultima ora Tagged With: atilla horvath, CSM Bucuresti, cupa ehf, pero milosevic, riko ribnica, scm politehnica, vuk milosevic

References: CSM 
 CSM 
 CSM 
 CSM 
 CSM 
 CSM 
 CSM